НАРОДНО СЪБРАНИЕ
Вх. №: 49-302-01-58
Дата: 02.10.2023 г./ 11:18 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  681 на Министерския съвет от 2023 г. проект на Закон за изменение и допълнение на Закона за тютюна, тютюневите и свързаните с тях изделия.

Приложения:
1. Мотиви към проекта на Закон за изменение и допълнение на Закона за тютюна, тютюневите и свързаните с тях изделия.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз.
5. Справка за постъпилите предложения от обществените консултации.
6. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    681

от   29   септември   2023 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за тютюна, тютюневите и свързаните с тях изделия.
2. Предлага на Народното събрание да разгледа и приеме законопроекта по т. 1.
3. Министърът на икономиката и индустрията да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Николай Денков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Ваня Стойнева

Вярно,
ЗА ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 

/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за тютюна, тютюневите и свързаните с тях изделия

(Обн., ДВ, бр. 101 от 1993 г.; изм. и доп., бр. 19 от 1994 г., бр. 110 от 
1996 г., бр. 153 от 1998 г., бр. 113 от 1999 г., бр. 33 и 102 от 2000 г., 
бр. 110 от 2001 г., бр. 20 от 2003 г., бр. 57 и 70 от 2004 г., бр. 91, 95, 99 и 105 от 2005 г., бр. 18, 30, 34, 70, 80 и 108 от 2006 г., бр. 53 и 109 от 
2007 г., бр. 36, 67 и 110 от 2008 г., бр. 12, 82 и 95 от 2009 г., бр. 19 от 2011 г., бр. 50 от 2012 г., бр. 12 и 14 от 2015 г., бр. 19, 28, 31 и 101 от 2016 г., бр. 58, 63, 85, 92, 97 и 103 от 2017 г., бр. 17, 98 и 106 от 2018 г.; доп., бр. 7 от 2019 г., изм., бр. 17 от 2019 г.; изм. и доп., бр. 83 от 2019 г., бр. 102 от 2022 г. и бр. 52 от 2023 г.)

§ 1. В чл. 2 се правят следните изменения:
1. В ал. 3 думите „Министърът на икономиката“ се заменят с „Министърът на икономиката и индустрията“.
2. Алинеи 4 и 5 се отменят.

§ 2. В чл. 4, ал. 3 т. 2 се изменя така: 
„2. декларация, че заявителят разполага с правното основание за ползването на земеделските земи, в която се посочват индивидуализиращи данни за документа за собственост/ползване, в зависимост от вида му, а ако същият подлежи на вписване, се посочват акт, том и година и служба по вписванията, в която е вписан; ако документът не подлежи на вписване, се представя копие от същия;“.

§ 3. В чл. 16а, ал. 1, т. 2 изречение първо се изменя така: 
„декларация, че лицето по чл. 16 разполага с обект и/или съоръжение за съхраняване на изкупения тютюн, в която се посочват индивидуализиращи данни за документа за собственост/ползване, в зависимост от вида му, а ако същият подлежи на вписване, се посочват акт, том и година и служба по вписванията, в която е вписан; ако документът не подлежи на вписване, се представя копие от същия.“

§ 4. В чл. 26б се правят следните изменения и допълнения:
1.	В ал. 1 думите „Министерството на икономиката“ се заменят с „Министерството на икономиката и индустрията“.
2.	В ал. 3 накрая се поставя запетая и се добавя „като приемат удостоверяването на обстоятелствата и данните с писмено посочване в съответното искане и/или заявление, уведомление, декларация или друг документ, с който започва съответното производство“.

§ 5. В чл. 30, ал. 2 се правят следните изменения и допълнения:
1. Точка 10 се изменя така:
„10. тютюневи и свързани с тях изделия от:
а) автомати за продажба на тютюневи и свързани с тях изделия;
б) щандове за самообслужване с изключение на обектите за безмитна търговия;“.
2. В т. 18:
а) основният текст се изменя така: 
„цигари, тютюн за ръчно свиване на цигари и нагреваеми тютюневи изделия:“;
б) в буква „б“ след думата „дим“ се добавя „или аерозол“.

§ 6. В чл. 32 се правят следните изменения и допълнения:
1. Създава се нова ал. 2:
„(2) Контролът по отношение на безопасността при внос на тютюневи и свързани с тях изделия се извършва от Комисията за защита на потребителите при условия и по ред, определени с правилника за прилагане на закона.“
2. Досегашната ал. 2 става ал. 3.

§ 7. В чл. 35 се правят следните изменения и допълнения:
1. В ал. 5: 
а) в основния текст думите „тютюневи и свързани с тях изделия“ се заменят с „тютюневи изделия, изделия за пушене, различни от тютюневи изделия, изделия за водна лула, несъдържащи тютюн, и изделия, съдържащи никотин“;
б) в т. 1 думата „предавания“ се заменя с „програми“;
в) в т. 2 след думата „ефект“ се добавя „върху широката публика“.
2. В ал. 6 думите „пряко или косвено популяризиране“ се заменят с „или ефект промотиране“.
3. Създава се ал. 8:
„(8) За електронните цигари, контейнерите за многократно пълнене и течностите, съдържащи никотин, са забранени всякакви форми на публичен или частен принос:
1. към радио- и телевизионни програми, които имат за цел или пряк или непряк ефект промотиране на електронните цигари, контейнерите за многократно пълнене и течностите, съдържащи никотин;
2. за събития, дейности или отделни лица, които имат за цел или пряк или непряк ефект промотиране на електронните цигари, контейнерите за многократно пълнене и течностите, съдържащи никотин, и които обхващат или се провеждат в няколко държави членки или по друг начин имат трансграничен ефект върху широката публика.“

§ 8. В чл. 35а се правят следните изменения:
1.	В ал. 3 думите „министъра на икономиката“ се заменят с „министъра на икономиката и индустрията“.
2.	В ал. 4 думите „производители на тютюневи изделия“ се заменят с „тютюневата промишленост“.

§ 9. В чл. 35б се правят следните изменения:
1.	В ал. 7, т. 6 думите „Министерството на икономиката“ се заменят с „Министерството на икономиката и индустрията“.
2.	Алинея 9 се изменя така:
„(9) Министерството на икономиката и индустрията въвежда забраната по ал. 7, т. 6 и уведомява Европейската комисия.“

§ 10. В чл. 35ж, ал. 1, т. 4, след думата „мирис“ се поставя запетая и се добавя „всякакви овкусители“.

§ 11. В чл. 35з, ал. 1, в основния текст след думите „тютюн за ръчно свиване на цигари“ се поставя запетая, а думите „и тютюн за водна лула“ се заменят с „тютюн за водна лула и нагреваеми тютюневи изделия в случаите, когато попадат в категорията на тютюневите изделия за пушене“ и след тях се поставя запетая.

§ 12. В чл. 35к се правят следните изменения и допълнения:
1. Създава се нова ал. 6:
„(6) Алинеи 1 – 5 се прилагат и по отношение на нагреваемите тютюневи изделия в случаите, когато попадат в категорията на тютюневите изделия за пушене.“
2. Досегашната ал. 6 става ал. 7 и в нея думите „Министерството на икономиката“ се заменят с „Министерството на икономиката и индустрията“.
3. Досегашната ал. 7 става ал. 8.

§ 13. В чл. 35л се създава ал. 3:
„(3) Алинеи 1 и 2 се прилагат и по отношение на нагреваемите тютюневи изделия в случаите, когато попадат в категорията на бездимните тютюневи изделия.“

§ 14. В чл. 35м, ал. 1 след думите „тютюна за ръчно свиване на цигари“ се поставя запетая, а думите „и тютюна за водна лула“ се заменят с „тютюна за водна лула и нагреваеми тютюневи изделия в случаите, когато попадат в категорията на тютюневите изделия за пушене“.

§ 15. В чл. 37, ал. 1, т. 17 накрая се поставя запетая и се добавя „когато плащането не е извършено по електронен път“.

§ 16. В чл. 43а се правят следните изменения и допълнения:
1.	В ал. 1, 4, 5, 6, 7, 8 и 9 думите „Министерството на икономиката“ се заменят с „Министерството на икономиката и индустрията“.
2.	В ал. 10 накрая се поставя запетая и се добавя „като приемат удостоверяването на обстоятелствата и данните с писмено посочване в съответното искане и/или заявление, уведомление, декларация или друг документ, с който започва съответното производство“.

§ 17. Член 43г се изменя така:
„Чл. 43г. (1) Икономическите оператори в случаите, когато смятат или има причини да смятат, че предвидените от тях за пускане или пуснати на пазара електронни цигари или контейнери за многократно пълнене не са безопасни или не са с добро качество, или по друг начин не съответстват на изискванията на закона, незабавно предприемат действия за: 
1. привеждането на съответното изделие в съответствие с изискванията на закона, или 
2. изтеглянето и/или изземването на съответното изделие от пазара.
(2) Икономическите оператори незабавно уведомяват Министерството на икономиката и индустрията и Комисията за защита на потребителите за всички предприети действия и за резултатите от тях и дават подробна информация, по-специално за риска за човешкото здраве и безопасността. 
(3) В случаите, когато икономическите оператори предприемат действия за изземване на пуснатите от тях на пазара електронни цигари или контейнери за многократно пълнене, незабавно уведомяват търговците на дребно и потребителите за възможността да бъдат върнати закупените изделия. Уведомлението се поставя на видно място в търговския обект за продажба на дребно и трябва да съдържа:
1. подробна информация за вида на изделието;
2. мястото, начина и срока, в който потребителите могат да върнат съответното изделие;
3. информация за формата и начина на обезщетение на потребителите.“

§ 18. В чл. 43и, ал. 2 се създава т. 4:
„4. е разположено в центъра на повърхността, предназначена за него, като при опаковките с форма на паралелепипед и при всички външни опаковки – то е успоредно на страничния ръб на потребителската опаковка или на външната опаковка.“

§ 19. В чл. 43к се правят следните изменения и допълнения:
1.	В ал. 1, в основния текст думите „Министерството на икономиката“ се заменят с „Министерството на икономиката и индустрията“.
2.	В ал. 2, в основния текст думите „Министерството на икономиката“ се заменят с „Министерството на икономиката и индустрията“.
3.	В ал. 4, в основния текст думите „Министерството на икономиката“ се заменят с „Министерството на икономиката и индустрията“.
4.	В ал. 6 накрая се поставя запетая и се добавя „като приемат удостоверяването на обстоятелствата и данните с писмено посочване в съответното искане и/или заявление, уведомление, декларация или друг документ, с който започва съответното производство“.

§ 20. В Допълнителните разпоредби се правят следните изменения и допълнения:
1. В § 1:
а) точка 4в се изменя така:
„4в. „Пурета“ е вид малка пура с максимално тегло 3 грама за къс;“
б) създава се т. 7а:
„7а. „Нагреваемо тютюнево изделие“ е ново тютюнево изделие по т. 7, което се нагрява, за да произведе емисии, съдържащи никотин и други химикали, които след това се вдишват от потребителя/потребителите, и което в зависимост от характеристиката си е бездимно тютюнево изделие по т. 4е в случаите, когато не е налице процес на горене, или е тютюнево изделие за пушене по т. 5 в случаите, когато е налице процес на горене.“;
в) в т. 8 след думата „течностите“ да се добави „и изделията“;
г) в т. 30 думите „на тютюневи и свързани с тях“ се заличават;
д) точка 33 се изменя така:
„33. „Рекламиране“ е всякаква форма на пряко или непряко търговско съобщение, което има за цел или ефект промотиране на тютюнево изделие и/или свързано с него изделие.“;
е) в т. 34 думите „резултат популяризирането“ се заменят с „ефект промотирането“;
ж) създават се т. 49 и 50:
„49. „Тютюнева промишленост“ включва физически или юридически лица, които извършват промишлена обработка на тютюн и/или произвеждат, и/или разпространяват тютюневи изделия.
50. „Изделия, съдържащи никотин“ са изделия, които:
а) не съдържат тютюн;
б) не са течности, съдържащи никотин, и
в) са съставени изцяло или частично от никотин на прах, отделни частици, паста/гел или друга форма, или комбинация от тях, включително предлагани и на малки порции в пакетчета (паучове) или порести пликчета; предназначени са за въвеждане на никотин в човешкото тяло и не са за медицински цели.“
2. В § 1а се създава т. 3:
„т. 3. Делегирана директива (ЕС) 2022/2100 на Комисията от 29 юни 2022 година за изменение на Директива 2014/40/ЕС на Европейския парламент и на Съвета с оглед на оттеглянето на определени освобождавания по отношение на нагреваемите тютюневи изделия (ОВ, L 283/4 от 3 ноември 2022 г.).“

§ 21. Навсякъде в закона думите „Министерството на икономиката“, „министърът на икономиката“ и „министъра на икономиката“ се заменят съответно с „Министерството на икономиката и индустрията“, „министърът на икономиката и индустрията“ и „министъра на икономиката и индустрията“.

ПРЕХОДНИ И заключителни разпоредби

§ 22. (1) Тютюневите изделия, с изключение на нагреваемите тютюневи изделия, електронните цигари и/или контейнерите за многократно пълнене, и изделията за пушене, различни от тютюневи изделия, които не отговарят на изискванията на този закон и са произведени или пуснати на пазара до влизането в сила на този закон, може да продължат да се предлагат и продават до изчерпване на количествата, но не по-късно от 1 януари 2024 г.
(2) Нагреваемите тютюневи изделия, които не отговарят на изискванията на този закон и са произведени или пуснати на пазара до 23 октомври 2023 г., може да продължат да се предлагат и продават до изчерпване на количествата, но не по-късно от 1 януари 2024 г.

§ 23. Законът влиза в сила три дни след обнародването му в „Държавен вестник“ с изключение на § 5, т. 2, § 11, § 12, § 13, § 14 и § 20, т. 1, буква „б“, които влизат в сила от 23 октомври 2023 г.

Законът е приет от 49-ото Народно събрание на ………..…... 2023 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Росен Желязков

М  О  Т  И  В  И

към проекта на Закон за изменение и допълнение на Закона за тютюна, тютюневите и свързаните с тях изделия

През юни 2022 г. е приета Делегирана директива (ЕС) 2022/2100 на Комисията от 29 юни 2022 година за изменение на Директива 2014/40/ЕС на Европейския парламент и на Съвета с оглед на оттеглянето на определени освобождавания по отношение на нагреваемите тютюневи изделия (Делегирана директива (ЕС) 2022/2100). С Делегирана директива (ЕС) 2022/2100 се предвижда нагреваемите тютюневи изделия да бъдат включени в обхвата на забраната за пускането на пазара на тютюневи изделия с характерни вкусово-ароматни качества или съдържащи овкусители, в която и да е от съставните им части, като например филтри, хартия, опаковки, капсули или други технически елементи, даващи възможност за промяна на техния мирис или вкус или на интензитета на техния дим. Предвижда се и отпадане на възможността държавите членки да освобождават нагреваемите тютюневи изделия, доколкото това са тютюневи изделия за пушене, от задълженията за поставяне на информационното съобщение по чл. 9, параграф 2 и на комбинираните здравни предупреждения по чл. 10 от Директива 2014/40/ЕС. Съгласно чл. 2 от Делегирана директива (ЕС) 2022/2100 в срок не по-късно от 23 юли 
2023 г. държавите членки следва да приведат законовите, подзаконовите и административните си разпоредби в съответствие със същата директива. Държавите членки следва да прилагат разпоредбите на Делегирана директива (ЕС) 2022/2100 считано от 23 октомври 2023 г. 
Директива 2014/40/ЕС на Европейския парламент и на Съвета за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (Директива 2014/40/ЕС) е въведена в националното ни законодателство със Закона за тютюна, тютюневите и свързаните с тях изделия и с Правилника за неговото прилагане. При въвеждането на Директива 2014/40/ЕС са допуснати неточности, които следва да бъдат отстранени. 
В случай че Делегирана директива (ЕС) 2022/2100 не бъде въведена в националното законодателство и посочените по-горе неточности не бъдат отстранени, Европейската комисия би могла да започне процедури за нарушение срещу Република България и въпросите да бъдат отнесени към Съда на Европейския съюз съгласно чл. 258 от Договора за функционирането на Европейския съюз.
В Планa за действие за 2023 г. с мерките, произтичащи от членството на Република България в Европейския съюз, приет с Решение № 57 на Министерския съвет от 2023 г., е включен проект на Закон за изменение и допълнение на Закона за тютюна, тютюневите и свързаните с тях изделия (мярка № 174). 
Проектът на Закон за изменение и допълнение на Закона за тютюна, тютюневите и свързаните с тях изделия има за цел:
•	привеждане на националното законодателство в съответствие с Делегирана директива (ЕС) 2022/2100;
•	намаляване привлекателността на нагреваемите тютюневи изделия и повишаване информираността на потребителите относно нивото на риска, свързан с употребата на тези изделия;
•	създаване на национално законодателство, съответстващо на правото на Европейския съюз в областта на производството, представянето и продажбата на тютюневи и свързани с тях изделия.
С проекта на Закон за изменение и допълнение на Закона за тютюна, тютюневите и свързаните с тях изделия се предвижда:
•	забрана за предлагането и продажбата на нагреваеми тютюневи изделия с характерни вкусово-ароматни качества и съдържащи овкусители, в която и да е от съставните им части, като филтри, хартия, опаковки, капсули или други технически елементи, даващи възможност за промяна на мириса или вкуса на съответните тютюневи изделия или на интензитета на техния дим или аерозол;
•	изискване на всяка потребителска опаковка и на всяка външна опаковка на нагреваеми тютюневи изделия в случаите, когато тези изделия попадат в категорията на тютюневите изделия за пушене, да се поставят общо предупреждение и информационно съобщение, както и комбинирани здравни предупреждения; в случаите, когато нагреваемите тютюневи изделия попадат в категорията на бездимните тютюневи изделия, за тях следва да се прилагат изискванията за етикетиране на бездимните тютюневи изделия;
•	въвеждане на определение за нагреваемо тютюнево изделие, а именно: „нагреваемо тютюнево изделие“ е ново тютюнево изделие по т. 7, което се нагрява, за да произведе емисии, съдържащи никотин и други химикали, които след това се вдишват от потребителя/потребителите, и което в зависимост от характеристиката си е бездимно тютюнево изделие по т. 4е в случаите, когато не е налице процес на горене, или е тютюнево изделие за пушене по т. 5 в случаите, когато е налице процес на горене;
•	прецизиране на изискванията към лабораториите за измерването на равнището на емисиите от тютюневите изделия, както и на тези за етикетирането на тютюневите и свързаните с тях изделия;
•	въвеждане на изискване Министерството на икономиката и индустрията да предприеме действия за въвеждане на забрана за пускането на пазара на тютюневи изделия, които съдържат добавки в количества, които в момента на консумацията увеличават съществено или в измерима степен токсичния ефект, свойствата, водещи до пристрастяване, или канцерогенни, мутагенни или токсични за репродукцията свойства на изделието;
•	въвеждане на изискване за икономическите оператори в случаите, когато считат или имат причина да считат, че предлаганите от тях електронни цигари или контейнери за многократно пълнене не са безопасни или по друг начин не съответстват на изискванията на закона, да предприемат незабавни действия за изземване на изделията от пазара;
•	отстраняване на несъществени несъответствия в легалната дефиниция на понятието „рекламиране“ и на разпоредбите, свързани с „рекламата“ на тютюн, тютюневи и свързани с тях изделия, с цел постигане на максимална точност с разпоредбите и целите на Директива 2014/40/ЕС и Директива 2003/33/ЕО на Европейския парламент и на Съвета от 26 май 2003 година за сближаване на законовите, подзаконовите и административните разпоредби на държавите членки относно рекламирането и спонсорството на тютюневи изделия.
Както е посочено по-горе, разпоредбите на Делегираната директива (ЕС) 2022/2100 следва да започнат да се прилагат от 23 октомври 2023 г. 
В случай че изискванията, залегнали в законопроекта влязат в сила незабавно, това би могло да доведе до прекомерна и непропорционална тежест за ангажираните в производството и търговията с тютюн, тютюневи и свързани с тях изделия, включително до големи материални щети. 
Рисковете се отнасят за стока по Закона за тютюна, тютюневите и свързаните с тях изделия, която е поръчана и предстои да бъде внесена на гранично-пропускателните пунктове, да бъде блокирана на границата, а стока, пусната в търговската мрежа, да се окаже подлежаща на изземване, а друга стока, да не може да напусне складовете.
По този начин може съществено да се ограничат очакваните приходи на лицата, занимаващи се с търговска дейност с тютюн, тютюневи и свързани с тях изделия. 
Общественият интерес от по-бързо приемане на нужните законодателни промени не оправдава риска от нарушаване на правото на собственост по чл. 17, ал. 1 от Конституцията на Република България (Конституцията) и по чл. 1 от Протокол № 1 към Европейската конвенция за правата на човека (Конвенцията).
Правото да се използват вещи по определен начин попада в обхвата на „притежания“ по чл. 1 от Протокол № 1 от Конвенцията (Tre Traktörer Aktiebolag v. Sweden, No. 10873/84, Alatulkkila And Others v. Finland, No. 33538/96, O’sullivan Mccarthy Mussel Development Ltd v. Ireland, No. 44460/16).  Ограничаването на това право следва да съответства на принципа за пропорционалност (виж „Патрикова срещу България”, Жалба № 71835/01, решение от 22/11/2010, „Авенди срещу България”, Жалба № 48786/09, решение от 4 юни 2020 г.).
Правото на собственост „в широкия смисъл, т. е. обхващащо и други имуществени права, включително и вземанията“ е обект на закрила по чл. 17 от Конституцията (Решение № 17 от 16 декември 
1999 г. по к. д. № 14/99 г.). Получаването на приходи по сключени договори и възможността за разпореждане с вещи, представляващи и тютюн, тютюневи и свързаните с тях изделия, попадат в кръга закриляни по силата на чл. 17, ал. 1 от Конституцията имуществени права.
Конституционният съд многократно е имал възможност да подчертае в практиката си, че всяко ограничение на правото на собственост следва да се реализира при съблюдаване на принципа за пропорционалност.
Както се посочва в Решение № 17 от 4 ноември 2021 г. по к. д. № 11/2021 г., „Задължение на държавата е да гарантира и защитава правото на собственост и да осигурява неприкосновеността на частната собственост, което обвързва законодателя да се въздържа от приемането на такива правни мерки, които влизат в противоречие с конституционното изискване за закрила на неприкосновеността на частната собственост (Решение № 4 от 2021 г. по к. д. № 1/2021 г.). Конституционният съд е постоянен в своята практика, че ограничението на едно основно право е допустимо, но само когато това се налага, за да бъдат охранени висши конституционни ценности (Решение № 3 от 2019 г. по к. д. № 16/2018 г.; Решение № 4 от 2021 г. по к. д. № 1/2021 г.)“.
С оглед на изложеното в законопроекта е предвидено, че тютюневите изделия с изключение на нагреваемите тютюневи изделия, електронните цигари и/или контейнерите за многократно пълнене, и изделията за пушене, различни от тютюневи изделия, които не отговарят на изискванията на този закон и са произведени или пуснати на пазара до влизането в сила на този закон, може да продължат да се предлагат и продават до изчерпване на количествата, но не по-късно от 1 януари 2024 г. Подобна възможност е предвидена и за нагреваемите тютюневи изделия, които не отговарят на изискванията на закона и са произведени или пуснати на пазара до 23 октомври 2023 г., да продължат да се предлагат и продават до изчерпване на количествата, но не по-късно от 1 януари 2024 г. 
Към настоящия момент изделия, съдържащи никотин (заместители на тютюн, съдържащи никотин – никотинови продукти, включително под формата на пакетчета (паучове), се продават свободно. Сега действащата нормативна уредба не регламентира тези изделия и тяхната продажба. Предлагат се никотинови изделия с много различно съдържание на никотин – от 6 до 50 mg. Младите хора могат да ги купуват и употребяват без ограничения. Нараства и обществена тревога от употребата на такива изделия от деца. Острото отравяне с никотин предизвиква симптоми, които следват двуфазен модел. Първоначалните симптоми се дължат главно на стимулиращи ефекти и включват гадене, повръщане, главоболие, замаяност, мускулни фасцикулации, гърчове и други. След първоначалната фаза на стимулация при по-високи дози може да настъпи и период на подтискане на функциите със симптоми на артериална хипотония и брадикардия, депресия на централната нервна система, мускулна слабост и/или парализа, включително на дихателните мускули, със затруднено дишане, остра дихателна недостатъчност. 
Във връзка с гореизложеното със законопроекта се предвижда и изделия, съдържащи никотин, да бъдат определени като вид изделия, свързани с тютюневите изделия. По този начин изделията, съдържащи никотин, ще попаднат в обхвата на забраните за предлагането, продажбата и употребата на тези изделия по Закона за тютюна, тютюневите и свързаните с тях изделия и по Закона за закрила на детето.
С приемането на проекта на Закон за изменение и допълнение на Закона за тютюна, тютюневите и свързаните с тях изделия ще се постигне пълно съответствие на националното законодателство с правото на Европейския съюз, регламентиращо производството, представянето и продажбата на тютюневи и свързани с тях изделия.

МИНИСТЪР-ПРЕДСЕДАТЕЛ: